ธี่หยด

ธี่หยด (Death Whisperer; Tee Yod) เป็นภาพยนตร์ไทยแนวสยองขวัญเหนือธรรมชาติ ที่ดัดแปลงจากนวนิยายชื่อ ธี่หยด...แว่วเสียงครวญคลั่ง ของกฤตานนท์ สร้างโดย เมเจอร์ จอยน์ ฟิล์ม และ บีอีซีเวิลด์ อันเป็นกิจการร่วมค้าของ บีอีซีเวิลด์ (ช่อง 3) และ เอ็ม สตูดิโอ กำกับโดย ทวีวัฒน์ วันทา นำแสดงโดย ณเดชน์ คูกิมิยะ, เดนิส เจลีลชา คัปปุน, รัตนวดี วงศ์ทอง, กาจบัณฑิต ใจดี, พีระกฤตย์ พชรบุณยเกียรติ, ณัฐชา นีน่า เจสซิกา พาโดวัน, อริศรา วงษ์ชาลี และ ปรเมศร์ น้อยอ่ำ เข้าฉายในโรงภาพยนตร์วันที่ 26 ตุลาคม พ.ศ. 2566 โดยเป็นภาพยนตร์ไทยเรื่องแรกที่ถูกถ่ายทำเพื่อเข้าฉายในระบบไอแมกซ์ทั้งระบบ
==เรื่องย่อ ==
เกิดเหตุการณ์สุดสะพรึงขวัญขึ้นใน พ.ศ. 2515 เด็กสาวในหมู่บ้านห่างไกลในจังหวัดกาญจนบุรีเสียชีวิตอย่างเป็นปริศนา เมื่อได้ยินเสียงชวนขนหัวลุก “ธี่หยด… ธี่หยด…” ในยามราตรี หลังจากยักษ์ปลดประจำการเขากลับมาช่วยงานที่บ้านตามคำสั่งของเฮียฮั่ง และบุญเย็น ผู้เป็นบิดามารดา ยักษ์มีน้อง ๆ อายุไล่เลี่ยกันห้าคน ยศ, ยอด, หยาด, แย้ม และยี่ ข่าวเด็กสาวตายอย่างน่าสยดสยองแพร่สะพัดไปอย่างรวดเร็ว หยาดสัมผัสได้ถึงภัยเร้นลับที่คืบคลานเข้ามาในหมู่บ้าน แย้มน้องสาวของเธอเริ่มมีอาการแปลก ๆ หลังจากเจอหญิงชุดดำลึกลับระหว่างกลับจากโรงเรียน อาการของแย้มทรุดลงเรื่อย ๆ พร้อมท่าทีประหลาดอย่างหาคำตอบไม่ได้
== งานสร้างและการเข้าฉาย ==
ภาพยนตร์เรื่อง ธี่หยด ได้ทำการบวงสรวงก่อนถ่ายทำที่สตูดิโอช่อง 3 หนองแขมเมื่อวันจันทร์ที่ 24 เมษายน พ.ศ. 2566 และได้เริ่มถ่ายทำคิวแรกเมื่อวันพุธที่ 26 เมษายน พ.ศ. 2566 และถ่ายทำคิวสุดท้ายเมื่อวันเสาร์ที่ 15 กรกฎาคม 2566 ก่อนที่ในวันพุธที่ 9 สิงหาคม พ.ศ. 2566 ทางผู้สร้างได้เผยแพร่ภาพโปสเตอร์ของภาพยนตร์เรื่อง ธี่หยด ออกมาให้ได้รับชม วันพุธที่ 6 กันยายน พ.ศ. 2566 มีการปล่อยทีเซอร์ตัวแรกให้ได้รับชมพร้อมเปิดเผยนักแสดงอย่างเป็นทางการ
ในวันที่ 25 กันยายน พ.ศ. 2566 เมเจอร์ ซีนีเพล็กซ์ และไอแมกซ์ คอร์ปอเรชัน ร่วมกับเมเจอร์ จอยน์ ฟิล์ม ร่วมแถลงถึงการนำภาพยนตร์ธี่หยดเข้าฉายในระบบไอแมกซ์อย่างเป็นทางการ โดยภาพยนตร์ถูกถ่ายทำด้วยการใช้กล้องถ่ายภาพยนตร์ที่ได้รับการรับรองจากไอแมกซ์โดยเฉพาะ และได้รับการนำไปปรับปรุงคุณภาพในแล็บต่างประเทศ ก่อนนำส่งกลับมาเข้าฉายในประเทศไทย ถือเป็นภาพยนตร์ไทยเรื่องแรกที่ได้รับการเข้าฉายในโรงภาพยนตร์ไอแมกซ์ และกรุงศรีไอแมกซ์ ทั้ง 7 สาขาในประเทศไทยอย่างเป็นทางการ
ต่อมาในวันที่ 28 กันยายน พ.ศ. 2566 ช่อง 3 และ M STUDIO (เอ็ม สตูดิโอ) จัดพิธีบวงสรวงและแถลงข่าวภาพยนตร์ธี่หยด ณ ลานด้านหน้าช่อง 3 ตึกมาลีนนท์  ก่อนเปิดฉายรอบสื่อมวลชนในวันที่ 24 ตุลาคม 2566 ณ โรงภาพยนตร์กรุงศรี ไอแมกซ์ เธียเตอร์ และโรงภาพยนตร์สยามภาวลัย พารากอน ซีนีเพล็กซ์ ศูนย์การค้าสยามพารากอน ทำรายได้เปิดตัวทั่วประเทศอยู่ที่ 39 ล้านบาท เป็นภาพยนตร์ไทยที่ทำรายได้เปิดตัวสูงสุดของปี พ.ศ. 2566 ก่อนจะทำรายได้ถึง 100 ล้านบาท ภายในเวลาเพียง 2 วัน และหลังจากเข้าฉายเพียง 5 วันก็ทำรายได้ไปแล้ว 300 ล้านบาท ถือเป็นภาพยนตร์ไทยที่ทำรายได้เร็วที่สุดในรอบปี นอกจากนี้ภาพยนตร์เรื่อง ธี่หยด ยังเตรียมเข้าฉายในอีก 8 ประเทศในเอเชียได้แก่ เวียดนาม, สิงคโปร์, อินโดนีเซีย, เมียนมา, มาเลเซีย, บรูไน และกัมพูชา ในวันที่ 16 พฤศจิกายน ทั้งในระบบไอแมกซ์และระบบปกติ ต่อมาภาพยนตร์เรื่อง ธี่หยด สามารถทำเงินติดหนึ่งในสิบอันดับภาพยนตร์ไทยที่ทำเงินสูงสุด ในเขตกรุงเทพมหานคร ปริมณฑล และจังหวัดเชียงใหม่ หลังเข้าฉายได้ 22 วัน
== นักแสดง ==
ณเดชน์ คูกิมิยะ รับบท ยักษ์
เดนิส เจลีลชา คัปปุน รับบท หยาด
รัตนวดี วงศ์ทอง รับบท แย้ม
กาจบัณฑิต ใจดี รับบท ยศ
พีระกฤตย์ พชรบุณยเกียรติ  รับบท ยอด
ณัฐชา นีน่า เจสซิกา พาโดวัน รับบท ยี่
อริศรา วงษ์ชาลี รับบท บุญเย็น (แม่)
ปรเมศร์ น้อยอ่ำ รับบท เฮียฮั่ง  (พ่อ)
องอาจ เจียมเจริญพรกุล รับบท จ่าปพันธ์
จำปา แสนพรม รับบท ยายช่วย
มานิตา ชอบชื่น รับบท ผีชุดดำ
== เพลงประกอบภาพยนตร์ ==
เพลงประกอบภาพยนตร์เรื่องธี่หยดมีชื่อว่า "ธี่เดินทางกลับมา" ประพันธ์คำร้องโดยณรงค์วิทย์ เตชะธนะวัฒน์ ส่วนทำนองและการเรียบเรียงเสียงประสานเป็นของปรเมศวร์ เหมือนสนิท โดยได้นิภัทร์ กำจรปรีชา มือกีตาร์และนักร้องนำของวงเดอะพาร์กินสัน เป็นผู้ถ่ายทอด รวมถึงมีการนำบทเพลง โปรดเถิดดวงใจ ของทูล ทองใจ มาใช้ประกอบภาพยนตร์ด้วย เนื่องมาจากอิงตามนวนิยายที่เป็นโครงเรื่อง บุญเย็นผู้เป็นมารดานั้นเป็นแฟนคลับตัวยงของ ทูล ทองใจ และทุกเช้าเธอมักจะเปิดวิทยุเพื่อฟังบทเพลงของทูลโดยเฉพาะ
== จักรวาล ==
ความสำเร็จของภาพยนตร์ที่ทำเงินเป็นที่น่าพอใจในวันแรกทำให้ณเดชน์ คูกิมิยะ เผยว่า มีโอกาสได้สร้างเป็นจักรวาลภาพยนตร์ธี่หยดผ่านตัวละคร ยักษ์ และ หยาด ในอนาคต รวมถึงเรื่องราวของจ่าปพันธ์ หรือจ่ามหันต์ ในฉบับนวนิยาย
ในวันที่ 8 พฤศจิกายน 2566 คุณกฤษณ์ กิตติศักดิ์ กิตติวิรยานนท์ เจ้าของนามปากกา กฤตานนท์ ซึ่งเป็นเจ้าของนวนิยายเรื่อง ธี่หยด ได้โพสต์ภาพลงเฟซบุ๊กของตัวเองเป็นภาพของ ณเดชน์ ที่กำลังถือหนังสือนวนิยายเรื่อง สมิงเขาขวาง ซึ่งเป็นเรื่องราวปฐมบทก่อนเกิดเหตุการณ์ใน ธี่หยด พร้อมกับบอกว่า มอบให้เป็นธี่ระลึก จึงมีความเป็นไปได้ว่าในภาค 2 อาจจะนำเรื่อง สมิงเขาขวาง มาสร้างเป็นภาพยนตร์
== อ้างอิง ==
ภาพยนตร์ไทย
ภาพยนตร์ที่ออกฉายในปี พ.ศ. 2566
ภาพยนตร์สยองขวัญ
ภาพยนตร์สยองขวัญไทย
ภาพยนตร์ไทยที่ออกฉายในปี พ.ศ. 2566